internet vaartha 143 Views
దుబాయ్ : ఇంగ్లండ్‌లో 2019లో నిర్వహించనున్న వన్డే  ప్రపంచ కప్‌ మేనేజింగ్‌ డైరెక్టర్‌గా దక్షిణాఫ్రికా మాజీ క్రికెటర్‌ స్టీవ్‌ ఎల్వర్తీని నియమించారు. ఐసిసి, ఇంగ్లండ్‌, వేల్స్‌ క్రికెట్‌ బోర్డు సంయుక్తంగా ఈ నిర్ణయాన్ని వెల్లడించాయి. ఇంతకు ముందు టోర్నీ డైరెక్టర్‌ హోదాలో మూడు ఐసిసి గ్లోబల్‌ ఈవెంట్లను సమర్థంగా పర్యవేక్షించిన ఎల్వర్తీ సామర్థ్యాన్ని దృష్టిలో పెట్టుకుని ఈ పదవికి ఎంపిక చేశారు. ఇప్పటి వరకు ఎన్నో ఐసిసి ఈవెంట్లలో పాలుపంచుకున్నానని, అయితే 2019 ప్రపంచ కప్‌ చాలా పెద్ద టోర్నీ అని ఎల్వర్తీ పేర్కొన్నాడు. యుకె ఇప్పటికే ఎన్నో ప్రపంచ శ్రేణి ఈవెంట్లకు ఆతిథ్యమిచ్చిందని, ఈ టోర్నీని కూడా చాలా గొప్పగా నిర్వహించేందుకు కృషి చేస్తానని ఆయన ధీమా వ్యక్తం చేశాడు. ఎన్నో టోర్నీలు, ఈవెంట్లు నిర్వహించడంలో భాగ స్వామిని అయిన తనకు ఇంత భారీ అవకాశం వస్తుందని ఊహించ లేదని ఎల్వర్తీ వ్యాఖ్యానించాడు.